KIRJALLINEN KYSYMYS E-0365/02 esittäjä(t): Pere Esteve (ELDR) komissiolle. Ihmisoikeuksien rikkominen pakolaisleireillä.



Virallinen lehti nro 028 E , 06/02/2003 s. 0023 - 0024



KIRJALLINEN KYSYMYS E-0365/02 esittäjä(t): Pere Esteve (ELDR) komissiolle (14. helmikuuta 2002) Aihe: Ihmisoikeuksien rikkominen pakolaisleireillä Päättynyttä Belgian puheenjohtajakautta lukuun ottamatta suurten järvien alue on ollut suuri tuntematon Euroopan unionin viime vuosien ulkopolitiikassa. Tällä hetkellä Burundin konfliktin pakolaisten tilanne on hälyttävä, etenkin sen jälkeen kun Tansanian hallitus on ilmoittanut kannattavansa maansa alueella olevien burundilaisten pakolaisten pakkoluovutusta. Monien alueella toimivien kansainvälisten järjestöjen raporttien mukaan näiden pakolaisten perusoikeuksia ja vapauksia rajoitetaan. Heiltä on evätty oikeus koulutukseen (olot ala-asteen opetuksessa ovat puutteelliset, mikä usein johtuu siitä, että Tansanian hallitus ei hyväksy, että pakolaislasten tiedot ovat paremmat kuin tansanialaisilla), oikeus työhön (heitä estetään viljelemästä maata ja hankkimasta elintarvikkeita edes omaan kulutukseensa), sananvapaus (poliittinen keskustelu on kielletty), yhdistymisvapaus (kokoukset on kielletty kokonaan pakolaisleireillä) ja liikkumisvapaus (ns. 4 kilometrin laki, jonka nojalla pakolaiset eivät saa liikkua neljää kilometriä kauemmaksi leiriltä, johon heidät on rekisteröity). Pakolaisten oikeusasemasta tehdyn Geneven yleissopimuksen mukaan pakolaisia pitää kohdella samalla tavalla kuin isäntämaan kansalaisia ja heille pitää antaa samat oikeudet. Voidaanko pakolaisten ihmisoikeuksien rikkomista ja rajoittamista perustella kansalliseen turvallisuuteen ja yleiseen järjestykseen liittyvillä syillä? Mikä on komission kanta tähän? Ovatko komission kehitysapuyksiköt toimineet tässä asiassa? Poul Nielsonin komission puolesta antama vastaus (27. maaliskuuta 2002) Komissio on huomioinut Tansanian viranomaisten viimeaikaiset lausunnot burundilaisista pakolaisista Tansaniassa sekä tiettyjen paikan päällä toimivien kansalaisjärjestöjen huolenaiheista. Komission mielestä tilanteen kehitystä on syytä seurata tarkoin, jotta pakolaisten perusoikeuksiin kohdistuvilta rikkomuksilta tai rajoituksilta voitaisiin välttyä. On kuitenkin ymmärrettävää, että Tansanian viranomaiset pyytävät kansainväliseltä yhteisöltä apua selvitäkseen kasvavasta pakolaismäärästä. Sitä paitsi tansanialaiset pakolaiset eivät palaa kotiinsa heidän paluunsa helpottamiseksi tehdyistä ponnistuksista, kuten Yhdistyneiden kansakuntien pakolaisasioiden päävaltuutetun (UNHCR) kautta rahoitetusta komission 25 miljoonan euron ohjelmasta, huolimatta. Komission mielestä on kiistämätöntä, että pakolaisten ja Tansanian väestön välillä on tiettyä jännitettä. Tässä vaiheessa tilanne ei näytä riistäytyvän hallinnasta. On huomattava, että Tansania on aina toivottanut pakolaiset tervetulleiksi; erityisesti lokakuusta 1993 alkaen se on tarjonnut turvapaikan Burundista, Ruandasta ja Kongosta peräisin oleville väestöryhmille. Tätä nykyä puhutaan noin 1 200 000 pakolaisesta, joista ainoastaan noin 500 000 asuu tiettävästi leireillä. Tansanialaiset eivät huolestuta ainoastaan paikallisturvallisuuteen, salaviljelyyn tai ekosysteemin vahingoittumiseen liittyvät näkökohdat. Niitä täydentää pelko siitä, että ruandalaiset ja burundilaiset kapinalliset pitävät Tansanian maaperää sotatoimiensa tukikohtana, kuten Kongon historia on osoittanut. Kansainväliset tahot ja erikoistuneet kansalaisjärjestöt toimivat Tansanian pakolaisten auttamiseksi, ja niiden toimintaa rahoitetaan yhteisön varoista. Edellä mainitun 25 miljoonan euron hankkeen lisäksi, jolla on tarkoitus edistää pakolaisten paluuta Burundiin, Humanitaarisen avun toimisto (ECHO) on äskettäin päättänyt rahoittaa Tansanian pakolaisten avustamista kuluvana vuonna 27 miljoonalla eurolla. On kuitenkin selvää, että pakolaiskysymys voidaan ratkaista vain lopettamalla alueella meneillään olevat selkkaukset. Komissio, joka on aina tukenut ja tukee jatkossakin rauhan palauttamiseen tähtääviä aloitteita poliittisesti ja taloudellisesti, pyrkii tähän tavoitteeseen.